CELEX: 32014R0157
Language: hr
Date: 2013-10-30 00:00:00
Title: Delegirana uredba Komisije (EU) br. 157/2014 оd 30. listopada 2013. o uvjetima za objavu izjave o svojstvima građevnih proizvoda na web -stranicama

21.2.2014   
            
            
               HR
            
            
               Službeni list Europske unije
            
            
               L 52/1
            
         
      DELEGIRANA UREDBA KOMISIJE (EU) br. 157/2014
   оd 30. listopada 2013.
   o uvjetima za objavu izjave o svojstvima građevnih proizvoda na web-stranicama
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 305/2011 Europskog parlamenta i Vijeća od 9. ožujka 2011. o utvrđivanju usklađenih uvjeta za stavljanje na tržište građevnih proizvoda i stavljanju izvan snage Direktive Vijeća 89/106/EEZ (1), a posebno njezin članak 7. stavak 3. u vezi s člankom 60. točkom (b),
   budući da:
   
               (1)
            
            
               Temeljem članka 4. stavka 1. Uredbe (EU) br. 305/2011 proizvođači građevnih proizvoda obvezni su sastaviti izjavu o svojstvima kada se na tržište stavlja građevni proizvod koji je obuhvaćen usklađenom normom ili je u skladu s europskom tehničkom ocjenom koja je izdana za taj proizvod. Presliku te izjave potrebno je dostaviti u papirnatom obliku ili elektroničkim putem.
            
         
               (2)
            
            
               U skladu s člankom 7. stavkom 3. i člankom 60. točkom (b) Uredbe (EU) br. 305/2011 Komisiji je delegirana zadaća utvrđivanja uvjeta za elektroničku obradu izjava o svojstvima kako bi one bile dostupne na web-stranicama. Navedenim uvjetima za objavu izjava o svojstvima na web-stranicama omogućuje se korištenje novih informacijskih tehnologija i smanjenje troškova koje snose proizvođači građevnih proizvoda i građevinski sektor u cjelini.
            
         
               (3)
            
            
               Uzimajući u obzir i moguće posebne potrebe primatelja građevnih proizvoda, posebno one koje se odnose na mikro poduzeća, i to naročito ona koja posluju na gradilištima koja nemaju pristup internetu, ovim delegiranim aktom ne bi trebalo biti obuhvaćeno ni jedno odstupanje od članka 7. stavka 2. Uredbe (EU) br. 305/2011.
            
         
               (4)
            
            
               Kako bi se elektronički oblik izjave o svojstvima za određeni proizvod mogao lako prepoznati, proizvođači moraju povezati svaki pojedinačni proizvod ili seriju istog proizvoda koji stavljaju na tržište s određenom izjavom o svojstvima i to s pomoću jedinstvene identifikacijske oznake vrste proizvoda koju je u skladu s Prilogom III. Uredbe (EU) br. 305/2011 potrebno navesti u izjavi o svojstvima.
            
         
               (5)
            
            
               U svrhu olakšavanja administrativnog opterećenja povezanog s objavom izjava o svojstvima te istovremenog osiguravanja stalne pouzdanosti informacija dostavljenih u takvim izjavama elektronički oblik izjave o svojstvima ne smije se mijenjati nakon što je objavljen na web-stranicama i mora ostati dostupan najmanje deset godina nakon stavljanja građevnog proizvoda na tržište ili tijekom drugog takvog razdoblja koje se može utvrditi u skladu s člankom 11. stavkom 2. drugim podstavkom Uredbe (EU) br. 305/2011.
            
         
               (6)
            
            
               
                  Web-stranice na kojima je dostupna izjava o svojstvima potrebno je pratiti i održavati kako bi se, koliko je to moguće, osigurala njihova stalna dostupnost i spriječilo da zbog tehničkih problema postanu nedostupne.
            
         
               (7)
            
            
               
                  Web-stranice na kojima je objavljena izjava o svojstvima primateljima građevnih proizvoda moraju biti na raspolaganju bez naknade. Tim je primateljima potrebno dati upute za pristup web-stranicama i elektroničkom obliku izjave o svojstvima.
            
         
               (8)
            
            
               Kako bi se povećala učinkovitost i konkurentnost europskog građevinskog sektora u cjelini, gospodarskim subjektima koji objavljuju izjave o svojstvima i žele iskoristiti nove informacijske tehnologije u svrhu olakšavanja njihove objave trebalo bi omogućiti da to učine što prije,
            
         DONIJELA JE OVU UREDBU:
   Članak 1.
   1.   U skladu s odstupanjem od članka 7. stavka 1. Uredbe (EU) br. 305/2011 gospodarski subjekti mogu objaviti izjavu o svojstvima iz članka 4. stavka 1. Uredbe (EU) br. 305/2011 na web-stranicama ako ispunjavaju sve sljedeće uvjete:
   
               (a)
            
            
               osiguravaju da se sadržaj izjave o svojstvima ne mijenja nakon objave na web-stranicama;
            
         
               (b)
            
            
               osiguravaju da se web-stranice na kojima su objavljene izjave o svojstvima sastavljene za građevne proizvode prate i održavaju tako da web-stranice i izjave o svojstvima primateljima građevnih proizvoda budu stalno na raspolaganju;
            
         
               (c)
            
            
               osiguravaju da primatelji građevnih proizvoda mogu pristupati izjavi o svojstvima bez naknade deset godina nakon stavljanja građevnog proizvoda na tržište ili tijekom drugog takvog razdoblja koje se može utvrditi u skladu s drugim podstavkom članka 11. stavka 2. Uredbe (EU) br. 305/2011;
            
         
               (d)
            
            
               primateljima građevnih proizvoda osiguravaju upute za pristup web-stranicama i izjavama o svojstvima koje su sastavljene za takve proizvode dostupne na navedenim web-stranicama.
            
         2.   Proizvođači osiguravaju da je svaki pojedinačni proizvod ili serija istog proizvoda koji stavljaju na tržište povezan s određenom izjavom o svojstvima i to s pomoću jedinstvene identifikacijske oznake vrste proizvoda.
   Članak 2.
   Ova Uredba stupa na snagu trećeg dana nakon objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 30. listopada 2013.
      
         
            Za Komisiju
         
         
            Predsjednik
         
         José Manuel BARROSO
         
      
   
   
      (1)  SL L 88, 4.4.2011., str. 5.